### NN 106/2025 (25.7.2025.), Odluka Ustavnog suda Republike Hrvatske broj: U-IIIA-1559/2025 od 12. lipnja 2025.

USTAVNI SUD REPUBLIKE HRVATSKE

1514

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Sanja Bezbradica Jelavić, zamjenica predsjednika Vijeća, te suci Mato Arlović, Dražen Bošnjaković, Biljana Kostadinov, Maša Marochini Zrinski i Rajko Mlinarić, članovi Vijeća, odlučujući o ustavnoj tužbi koju je podnijela Anita Peko iz Zagreba, koju zastupa Karlo Novosel, odvjetnik u Zagrebu, na sjednici održanoj 12. lipnja 2025. jednoglasno je donio

ODLUKU

I. Ustavna tužba se usvaja.

II. Općinski radni sud u Zagrebu dužan je donijeti odluku u predmetu koji se pred tim sudom vodi pod brojem Pr-1151/2019 u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe Aniti Peko iz Zagreba, Ulica Miroslava Feldmana 1A, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.400,00 eura, a na temelju članka 23. Ustavnog zakona određuje se da podnositeljica ima pravo na iznos od 2.500,00 eura na ime troška sastava ustavne tužbe.

IV. Iznosi naknade i troška iz točke III. ove izreke bit će isplaćeni iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Anita Peko iz Zagreba (u daljnjem tekstu: podnositeljica), koju zastupa Karlo Novosel, odvjetnik u Zagrebu, podnijela je 22. travnja 2025. ustavnu tužbu, smatrajući da joj je zbog dugotrajnosti parničnog postupka koji se vodio pred Općinskim radnim sudom u Zagrebu pod brojem Pr-1151/2019, povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) Ustavnom sudu dostavljen je spis Općinskog radnog suda u Zagrebu broj: Pr-1151/2019.

II. PREGLED RADNJI U POSTUPKU

3. Podnositeljica je 8. travnja 2019. podnijela tužbu radi nedopuštenosti otkaza i vraćanja na rad, a odgovor na tužbu tuženik je podnio 27. svibnja 2019.

Prvostupanjski sud je 17. listopada 2019. zaprimio protutužbu tuženika pod poslovnim brojem Pr- 3036/2019 te je ista spojena na glavni predmet poslovni broj: Pr-1151/2019.

Pripremno ročište održano je 19. studenoga 2019., te novo zakazano za 24. ožujak 2020.

Podneskom od 6. prosinca 2019. tužitelj – protutuženik odgovorio je na protutužbu, a sud je rješenjem odgodio ročište zakazano za 24. ožujka 2020.

Rješenjem od 7. svibnja 2020. sud je zakazao ročište za 2. lipnja 2020.

Podneskom od 20. svibnja 2020. tuženik se očitovao na dosadašnji tijek postupka.

Pripremno ročište održano je 2. lipnja 2020. te je zaključen prethodni postupak i zakazana je glavna rasprava za 28. kolovoz 2020.

Glavna rasprava održana je 28. kolovoza 2020., na kojoj su saslušana dva svjedoka.

Rješenjem od 8. rujna 2020. sud je zakazao glavnu raspravu za 25. siječnja 2021.

Glavna rasprava održana je 25. siječnja 2021., na kojoj su saslušana naredna dva svjedoka, te je zakazana nova glavna rasprava za 30. ožujka 2021. s daljnjim saslušanjem svjedoka.

Svjedok predviđen za saslušanje na glavnoj raspravi zakazanoj za 30. ožujka 2021., obavještava sud 18. ožujka 2021. o nemogućnosti dolaska na ročište.

Glavna rasprava održana je 30. ožujka 2021. na kojoj je saslušan jedan svjedok te je sud rješenjem odredio sljedeću glavnu raspravu za 13. srpnja 2021.

Rješenjem od 13. srpnja 2021. sud odgađa ročište zakazano za dan 13. srpnja 2021. zbog spriječenosti raspravnog suca.

Rješenjem od 5. listopada 2021. sud zakazuje glavnu raspravu za 15. veljače 2022. te određuje saslušanje dva svjedoka.

Glavna rasprava održana je 15. veljače 2022., na kojoj su saslušana dva svjedoka, te je sud zakazao daljnju glavnu raspravu za 7. lipnja 2022.

Sud je rješenjem od 3. lipnja 2022. odgodio glavnu raspravu zakazanu za 7. lipnja 2022. za 11. listopada 2022.

Podneskom od 6. listopada 2022. svjedokinja putem elektroničke poruke opravdava svoj nedolazak na glavnu raspravu zakazanu za 11. listopada 2022.

Sud rješenjem od 11. listopada 2022. odgađa ročište.

Rješenjem od 27. listopada 2022. sud zakazuje glavnu raspravu za 13. veljače 2023.

Glavna rasprava održana je 13. veljače 2023., na kojoj su saslušana dva svjedoka

Rješenjem od 24. svibnja 2023. sud zakazuje glavnu raspravu za 21. studenog 2023. te određuje saslušanje jednog svjedoka

Rješenjem od 20. studenoga 2023. sud raspravu zakazanu za 21. studenog 2023. odgađa na 26. ožujka 2024.

Glavna rasprava održana je 26. ožujka 2024., na kojoj je saslušan svjedok, te je zakazana glavna rasprava za 11. lipnja 2024. na kojoj će se saslušati stranke u postupku.

Glavna rasprava na kojoj su saslušane stranke održana je 11. lipnja 2024.

Sud je rješenjem od 20. kolovoza 2024. pozvao punomoćnika tuženika – protutužitelja da se u roku od 8 dana konkretno očituje na koje okolnosti predlaže saslušanje predloženih šest svjedoka.

Novo ročište pred prvostupanjskim sudom zakazano je za 13. lipnja 2025.

Tijekom postupka pred prvostupanjskim sudom, podnositeljica je 1. kolovoza 2024. podnijela zahtjev za zaštitu prava na suđenje u razumnom roku. U zahtjevu se u bitnome navodi da je tužba podnesena 8. travnja 2019. te da sud nije predmet okončao do dana podnošenja zahtjeva, unatoč proteku pet (5) godina. Rješenjem Županijskog suda u Zagrebu broj: Su-Gzp-92/2024-6 od 30. rujna 2024. zahtjev je utvrđen osnovanim, određen je rok od pet (5) mjeseci od dostave tog rješenja sucu – rješavatelju prvostupanjskog suda u kojem je dužan donijeti odluku te je određena naknada podnositeljici od 400,00 eura.

U obrazloženju je istaknuto da predmetni postupak od dana podnošenja tužbe 8. travnja 2019. do dana donošenja tog rješenja traje 5 godina, 5 mjeseci i 22 dana. Jednako tako, utvrđuje se da podnositeljica u razmatranom razdoblju nije pridonijela duljini trajanja postupka, te da je odredbom članka 434. stavka 4. Zakona o parničnom postupku (»Narodne novine« broj 53/91., 91/92., 112/99., 129/00., 88/01., 117/03., 88/05., 2/07., 84/08., 96/08., 123/08., 57/11., 148/11., 25/13., 89/14., 70/19., 80/22., 114/22. i 155/23.) propisano da se parnica iz radnih odnosa mora okončati u roku od 6 (šest) mjeseci od dana podnošenja tužbe. Nadalje, navodi se da opterećenost referade predstavlja objektivnu okolnost koja je svakako utjecala na dosadašnje trajanje postupka, no ne može opravdati ovako dugo vrijeme trajanja postupka, posebno s obzirom na to da je riječ o radnom sporu.

»... Tako dugo vrijeme trajanja postupka predstavlja povredu prava na suđenje u razumnom roku. Konačno, s obzirom na vrstu predmeta, složenost postupka, a primarno potrebu hitnog rješavanja, meritornu odluku potrebno je donijeti u roku od pet mjeseci.«

Podnositeljica se na navedeno rješenje žalila te je Vrhovni sud Republike Hrvatske, povodom njezine žalbe donio rješenje broj: Gžzp-162/2024-3 od 5. ožujka 2025., kojim je njezinu žalbu odbio i potvrdio rješenje Županijskog suda od 30. rujna 2024.

U trenutku donošenja ove ustavnosudske odluke predmet se i dalje vodi pred prvostupanjskim sudom i nije okončan.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 82/16., 67/18., 126/19., 130/20., 21/22., 60/22., 16/23., 155/23. i 36/24.) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. S obzirom na to da je u trenutku podnošenja ustavne tužbe podnositeljica koristila pravno sredstvo koje joj je bilo na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela te važnosti predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositeljice od 8. travnja 2019. – dana podnošenja tužbe podnositeljice Općinskom radnom sudu u Zagrebu (razmatrano razdoblje).

1) Duljina sudskog postupka

7. Parnični postupak pokrenut je 8. travnja 2019. Ustavni sud utvrđuje da je parnični postupak u konkretnom slučaju od podnošenja tužbe do dana odlučivanja Ustavnog suda, 12. lipnja 2025., trajao ukupno 6 (šest) godina, dva (2) mjeseca i pet (5) dana.

2) Složenost sudskog predmeta

8. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

9. Postupak se u razmatranom razdoblju od 8. travnja 2019. vodio cijelo vrijeme samo pred prvostupanjskim sudom, pred kojim je bilo više uzastopnih odgoda zakazanih ročišta (zbog spriječenosti suca ili nedolaska svjedoka). Rješenjem Županijskog suda u Zagrebu od 30. rujna 2024. određen je rok za dovršetak spora od pet mjeseci, međutim spor do dana donošenja ove ustavnosudske odluke i dalje nije okončan.

4) Ponašanje podnositeljice ustavne tužbe

10. Ocjena je Ustavnog suda da podnositeljica u razmatranom razdoblju nije pridonijela duljini trajanja postupka.

VI. OCJENA USTAVNOG SUDA

11. Imajući u vidu okolnost da je riječ o postupku koji je u razmatranom razdoblju trajao preko 6 (šest) godina te još uvijek nije okončan, a riječ je o hitnom predmetu – radnom sporu, Ustavni sud ocjenjuje da je podnositeljici povrijeđeno pravo da sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog radnog suda dužan dostaviti Ustavnom sudu pisanu obavijest o datumu donošenja odluke u ovom predmetu u roku od osam (8) dana od dana donošenja iste, a najkasnije u roku od osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj te imajući u vidu da je ovdje riječ o hitnom postupku – radnom sporu. Također se napominje da je od ukupnog iznosa naknade koju Ustavni sud u ovakvim slučajevima utvrđuje, oduzeta naknada koja je podnositeljici po rješenju Županijskog suda u Zagrebu od 30. rujna 2024. već dodijeljena.

14. Imajući u vidu da se u konkretnom slučaju radi o hitnom postupku – radnom sporu, koji u trenutku donošenja ove odluke traje više od šest godina i još nije okončan, Ustavni sud je prihvatio podnositeljičin zahtjev za naknadu troška ustavnosudskog postupka.

15. Odluka o objavi temelji se na članku 29. Ustavnog zakona (točka V. izreke).

Broj: U-IIIA-1559/2025

Zagreb, 12. lipnja 2025.

USTAVNI SUD REPUBLIKE HRVATSKE

Zamjenica predsjednika Vijeća
 Sanja Bezbradica Jelavić, v. r.